**AIŠKINAMASIS RAŠTAS**

**DĖL KŪRYBINIO INKUBATORIAUS KULTŪROS FABRIKO 2014-2016 METŲ VEIKLOS PROGRAMOS PATVIRTINIMO**

**1. Sprendimo projekto esmė, tikslai ir uždaviniai.**

Šiuo sprendimu projektu siekiama patvirtinti Kūrybinio inkubatoriaus kultūros fabriko 2014-2016 metų veiklos programą (toliau – Programa) bei numatyti šios programos įgyvendinimui reikalingą finansavimą (Programa pridedama).

***Pagrindiniai programos rengimo tikslai*** – numatyti sąlygas, būtinas veiksmingai inkubavimo patalpų ir paslaugų infrastruktūros plėtrai Inkubatoriuje kultūros fabrike užtikrinti, bei lygias galimybes pradedančių veiklą kūrybinių įmonių ir menininkų atėjimui į inkubatorių.

**Įgyvendinant patvirtintą Programą bus** siekiama sutelkti įvairių rūšių meno kūrėjus, jų grupes ir su menu susijusius verslus (kūrybines industrijas) plėtojančius asmenis vienoje vietoje (mišrus naujos kartos inkubatorius); sudaryti palankias sąlygas steigti SVV subjektus, juos plėsti, didinti jų gyvybingumą; skatinti bendruomenę akyviau dalyvauti kultūriniame gyvenime.

Siekiant šių tikslų Programoje numatoma, kad ***inkubatoriaus veikla*** apims šias sritis**1**:

* Menininkų ir kūrybinių verslų inkubavimas bei veiksmingos paramos jiems sistemos sukūrimas.
* Inkubavimo paslaugų (t.sk. metodinių, techninių, informacinių, konsultacinių ir pan.) lengvatinėmis sąlygomis (žemesne nei rinkos kaina, bet ne žemesne nei savikaina) teikimas.
* Inkubatoriaus fizinės infrastruktūros ir bendrų erdvių vystymas, siekiant sukurti naują kultūrinės traukos centrą lankytojams ir žiūrovams.
* Kūrybinių verslų plėtros ir inovacijų, skaitmeninio turinio, interaktyvių kūrybinių produktų kūrimo ir tarptautinio bendradarbiavimo skatinimas.
* Konkrečių KKI technologijų, žinių ir paslaugų infrastruktūros bei atviros prieigos KKI verslo ir bendruomenės kūrybiškumo bei edukacijos laboratorijose sukūrimas.

Siekiant sudaryti tinkamas veiklos sąlygas įvairių kultūros ir kūrybinių industrijų sektorių atstovams, Programoje numatyti ir teikiami tvirtinti ***rezidentų atrankos kriterijai*2**. Remiantis atrankos kriterijais, Ekspertų taryba įvertins ir patvirtins potencialių rezidentų paraiškas. Numatoma, kad konkursinė atranka, pasitelkiant ir kviestinius ekspertus, bus vykdoma nuolat tam, kad būtų optimaliai panaudota sukurta infrastruktūra.

Programoje pateikiama Inkubatoriaus kultūros fabriko ***paslaugų kainodara3,*** kuri sudaryta,atsižvelgiant į programos tikslus ir reikalavimus lengvatinėmis sąlygomis teikti inkubatoriaus nariams nuomos ir visas kitas inkubavimo paslaugas (žemesne nei rinkos kaina, bet ne mažesne nei patalpų išlaikymo ir kitų paslaugų teikimo savikaina),projekto pagal „Asistentas-2“ programą finansavimo sutarties sąlygas bei šios dienos situaciją rinkoje.

**2. Projekto rengimo priežastys ir kuo remiantis parengtas sprendimo projektas.**

 Kūrybinio inkubatoriaus kultūros fabriko strateginis veiklos planas (toliau – Programa) parengtas, įgyvendinant Ekonomikos augimo veiksmų programos prioriteto „Verslo produktyvumo didinimas ir aplinkos verslui gerinimas“ priemonę Nr. VP2-2.2.-ŪM-02-V „Asistentas -2“. Priemonės tikslas – skatinti naujų menų inkubatorių kūrimą ir plėtrą, sudaryti palankias sąlygas steigti SVV subjektus, juos plėsti, didinti jų gyvybingumą.

Rengiant Programą, atsižvelgta į Programos vykdytojos VšĮ Klaipėdos ekonominės plėtros agentūros (toliau – KEPA) finansavimo ir administravimo sutartį su Ūkio ministerija (toliau – ŪM)ir Lietuvos verslo paramos agentūros (toliau – LVPA) (2011 m. gegužės 24 d. Nr. S-VP2-2.2-ŪM-02-V-01-006); įstaigos įstatus (patvirtintus 2012 m. liepos 23 d. įsakymu Nr. AD1- 1726); jungtinės veiklos sutartį su Klaipėdos miesto savivaldybės administracija (paskutinis sutarties 2009 m. sausio 28 d. J10-4 pakeitimas 2013 m. sausio 10 d. J9-13) steigti ir administruoti kūrybinį ir meno inkubatorių (toliau – inkubatorius) kultūros fabriką, užtikrinant priemonės „Asistentas-2“ numatytų rezultatų ir paramos sąlygų įgyvendinimą; VšĮ Klaipėdos ekonominės plėtros agentūros 2012–2014 strateginį veiklos planą, Klaipėdos miesto savivaldybės administracijos direktoriaus 2010 m. rugsėjo mėn. įsakymą Nr. AD1, Klaipėdos miesto strateginės plėtros planą 2013–2020 m.; LR smulkiojo ir vidutinio verslo plėtros įstatymą (2008 m. sausio 1 d.).

Sprendimas rengtas vadovaujantis Lietuvos Respublikos vietos savivaldos įstatymo (Žin., 1994, Nr. 55-1049; 2008, Nr. 113-4290, Nr. 137-5379; 2009, Nr. 77-3165; 2010, Nr. 25-1177, Nr. 51-2480, Nr. 86‑4525; 2011, Nr. 52-2504) 16 straipsnio 2 dalies 37 (kainų ir tarifų už savivaldybės kontroliuojamų įmonių, savivaldybės biudžetinių ir viešųjų įstaigų (kurių savininkė yra savivaldybė) teikiamas atlygintinas paslaugas ir keleivių vežimą vietiniais maršrutais nustatymas, centralizuotai tiekiamos šilumos, šalto ir karšto vandens kainų nustatymas (tvirtinimas) įstatymų nustatyta tvarka, vietinių rinkliavų ir mokesčių tarifų nustatymas įstatymų nustatyta tvarka) ir 40 punktu (savivaldybės socialinių, ekonominių, kaimo plėtros ir kitų programų tvirtinimas).

**3. Kokių rezultatų laukiama.**

Programos įgyvendinimo vertinimo rodikliai ir uždavinių vertinimo kriterijai pateikiami Programoje ir apima**4**:

* Darbo vietų sk. / naujai įsikūrusių inkubatoriuje SVV subjektų sk.(2014-50/12; 2015-73/12; 2016-82/16)
* Inkubatoriaus biurų, studijų užimtumas ( nuomojamo ploto 1077 m2) (2014-70%; 2015-80%; 2016-90%)

**4. Sprendimo projekto metu gauti specialistų vertinimai.**

**5. Išlaidų sąmatos, skaičiavimai, reikalingi pagrindimai ir paaiškinimai**.

Visos bazinių inkubavimo paslaugų kainos įskaičiuotos į vieną inkubavimo paslaugų įkainį. Inkubavimo paslaugų įkainiai nustatomi bazinių paslaugų prognozuojamos savikainos, t. y. santykinai pastovių sąnaudų, tenkančių 1 kv. m. nuomotino ploto, pagrindu (2439 kv. m), įvertinus veiklos programos rodiklius, t.y. patalpų užimtumą. Trumpai pristatomi šie įkainiai, detalūs įkainių skaičiavimai bei pagrindimai pateikiami Programoje (be PVM)**5**:

* Inkubatoriaus biurai, studijos – 18 Lt./m2
* Daugiafunkcė salė – 1.473 Lt./dienai
* Kino salė – 23 Lt./m2
* Konferencijų ir renginių salė – 528 Lt./dienai
* Repeticijų/renginių salė (5 a.)– 248 Lt./dienai
* Kavinė-klubas – mažiausia kaina konkursui 25 Lt./m2

Įvertinus realią pastato galimą eksploatavimo pradžią, pirmųjų metų pajamas planuojama gauti vidutiniškai tik apie 7–8 mėn., tačiau projekto santykinai pastovios sąnaudos bus patiriamos nuo metų pradžios, pasibaigus sutarčių su rangovu terminui (privalomas draudimas, pastato apsauga, šildymas, administravimas, elektra, interneto įvedimas ir pan.). Taip pat atkreiptinas dėmesys yra į tai, kad pradėjus eksploatuoti pastatą, patalpos nebus visiškai parengtos nuomai ir renginių organizavimui bei viešinimui dėl lėšų stokos (personalo trūkumo, pertvarų, įvairaus inventoriaus ir baldų stokos, informacinės sistemos ir konferencijų salės kėdžių trūkumo, neįrengtos rūbinės ir pan.) Visa tai nulems tik laipsnišką veiklų įsibėgėjimą pirmaisiais metais. Atsižvelgiant į išdėstytas aplinkybės tarybos prašoma pritarti pirmų trijų metų finansavimo modeliui**7**, siekiant pasiūlyti kūrybinių industrijų ir meno rezidentams konkurencingas paslaugų kainas bei kokybiškas bei kvalifikuotas paslaugas. Nepatvirtinus pirmųjų metų Programos finansavimo, paslaugų kainos rezidentams turės būti atitinkamai didinamos ir taps jiems neprieinamos.

**6. Lėšų poreikis sprendimo įgyvendinimui.**

Lėšos Programai įgyvendinti numatomos pagal atitinkamų metų Klaipėdos miesto savivaldybės biudžeto finansines galimybes. 2014-2016 metų laikotarpiui reikalinga dotacija **(pirmiesiems veiklos metams – 286 tūkst. Lt.)**6 Klaipėdos miesto savivaldybės strateginio veiklos plano 2014-2016 metais Smulkaus ir vidutinio verslo plėtros programoje.

**7. Galimos teigiamos ar neigiamos sprendimo priėmimo pasekmės.**

Neigiamų sprendimo priėmimo pasekmių nenumatoma. Tačiau pažymėtina, kad nepatvirtinus Programos ir nenumačius šios Programos finansavimo, paslaugų kainos rezidentams turės būti atitinkamai didinamos ir taps jiems neprieinamos. Būtų neįgyvendintos priemonės „Asistentas -2“ reikalavimas- suteikti inkubavimo paslaugas už lengvatinę kainą. Pakėlus paslaugų kainas, neabejotinai mažėtų patalpų užimtumo rodiklis ir įstaigos pajamos bei galimybė iš jų išlaikyti pastatą.

Teigiamos pasekmės: kūrybinių industrijų skatinimas palankiai veikia urbanistinę ir socialinę raidą, kūrybiškos aplinkos kūrimas pritraukia investicijas bei kitus, kūrybinių industrijų sektoriui nepriklausančius, verslus. Įgyvendinus Programą bus sukurta kokybiška ir konkurencinga aplinka kūrybinių industrijų plėtrai.

**PRIDEDAMA:**

1. Kūrybinio inkubatoriaus kultūros fabrikas 2014-2016 metų veiklos programa, 28 lapai
2. VšĮ Klaipėdos ekonominės plėtros agentūra valdybos susirinkimo protokolas, 6 lapai
3. Klaipėdos miesto savivaldybės tarybos Liberalų sąjūdžio frakcijos pasiūlymai dėl 2014 metų Klaipėdos kultūros fabriko programos, 1 lapas

Tarptautinių ryšių, verslo plėtros Dalia Pleskovienė

ir turizmo skyriaus vedėja